《送子飞弟归荆南》
宋代·韩驹

往在东堂时，唯汝年尚少。木枪斗群儿，竹弓射飞鸟。

今来跨鞍马，昂然丈夫表。入门恍莫识，与语意方了。

脱汝来时装，夜阑酌清醥。当歌喜未定，感旧色已悄。

念我三年官，自裹衣中麨。东去尽勾吴，北行薄全赵。

汝亦上岷峨，大江穷浩渺。一年两附书，皮筒到家少。

那知此相遇，乾鹊果前兆。我性本齐缓，汝资诚楚剽。

相逢各相规，一月语连晓。忆汝初结发，读书先尉缭。

谓须壮执殳，单于垒时挑。岂期尚羁旅，但存双目瞭。

我恨缘诗穷，赁屋隘而湫。尚容三尺床，使汝眠奥穾。

二升籴禄粟，丑婢羹荼蓼。时时得鹑兔，傍灶亲燔燎。

才为十日欢，邻里厌烦扰。朝来著戎服，数匝丝绦绕。

辞我出门去，归袖风矫矫。还家对寒食，渚宫闻雉鷕。

想见阿颂君，把卷倚丛筱。弟妹乘羊车，堂前走相嬲。

何当总见之，缓我归思杳。汝归与俱来，繁台及秋杪。

作者简介：韩驹（1080～1135）北宋末南宋初江西诗派诗人，诗论家。字子苍，号牟阳，学者称他陵阳先生。陵阳仙井（治今四川仁寿）人。少时以诗为苏辙所赏。徽宗政和初，召试舍人院，赐进士出身，除秘书省正字，因被指为苏轼之党谪降，后复召为著作郎，校正御前文籍。宣和五年（1123）除秘书少监，六年，迁中书舍人兼修国史。高宗立，知江州。绍兴五年（1135）卒。写诗讲究韵律，锤字炼句，追求来历典故，写有一些反映现实生活的佳作，有《陵阳集》四卷，今存。